YLEISRADIO PALKITSI MARIA FRIMANIN JA MOHAMED EL ABOUDIN

Basaari-ohjelmasarjan 1. syyskuuta järjestetyissä 10-vuotisjuhlissa Yleisradio palkitsi Maria Frimanin ja Mohamed El Aboudin heidän ansiokkaasta työstään Basaari-ohjelman hyväksi. Tunnustuspalkinnon arvo on 1 000 euroa, ja sen luovutti Yleisradion strategia- ja kehitysjohtaja Ismo Silvo.

Maria Friman (26) on nuori romanitoimittaja, kyky, joka tarttuu rohkeasti arkoihinkin aiheisiin. Maria sai heti ensimmäisellä Basaari-dokumentillaan Yön syli aikaan A-talk-ohjelmassa kiivaan yhteiskunnallisen keskustelun romanien kohtelusta romanien lastenkodeissa 1960- ja 1970-luvuilla. Lisäksi hän on osoittanut luontaista juontajan kykyä esiintyessään erilaisissa tilaisuuksissa ja mm. Basaarin vappu-specialissa. Mundo-projektissa opiskeleva Maria on juuri saanut päätökseen Työministeriön tilaaman kuusiosaisen romanisarjan, nyt hän keskittyy mm. syksyllä YLE Teemalla alkavan Pykäliä ja purtavaa -sarjan toimittajan ja juontajan tehtäviin.

Mohamed El Aboudi (45) on kansainvälisesti ja korkeasti kouluttautunut, taitava ja varma tekijä, joka on ohjannut seitsemän dokumenttia Basaari-ohjelmasarjalle ja tehnyt toistakymmentä lyhytdokumenttia Mundo- ja Taru-tv-sarjoihin. Lisäksi hän on työskennellyt mm. YLE:n Aamu-tv:lle ja YLE FST:lle. Viime keväänä hän ohjasi EBU-yhteistyönä tuotettuun Pois paitsiosta -dokumenttisarjaan Suomen jakson Unelma vs. todellisuus, joka on nyt ainoana Yleisradion ohjelmana ehdolla Prix Europa -katselmuksen monikulttuurisessa Prix Iris -sarjassa. Ensi keväänä Mohamed ohjaa Suomen jakson EBU-yhteistyönä tuotettuun City Folk -sarjaan.

Lisätiedot:
www.yle.fi/basaari, www.yle.fi/mundo
Linda Lappalainen, Mundo Basaari Tiedotus,
puh. (09) 1480 450874 tai 040 868 2617, linda.lappalainen@yle.fi